訟風伯
作者：蘇過
朝代：宋

paragraphs: 天胡久不雨，我欲訟之天。
二麥槁欲死，驕陽猶熾然。
重陰數布野，雨意來無邊。
未許一濡地，輒遇四風顛。
擺搖澗谷響，寧復留雲煙。
雨師良已勤，風伯殆未悛。
天公縱此爲，忍使暴我田。
默訴若有答，不待巫史傳。
昨者六七月，屋溜如繩懸。
淋漓逮十日，奔突潰百川。
行旅已斷道，閭閻欲通船。
不藉屏翳功，日星幾變遷。
我請酌民情，血誠通帝淵。
風雨要有時，乃不爲咎愆。
赤子仰粒食，云何絕其煙。
徒閔負販勞，不憂稼穡先。
怨讟滿南畝，懽忻爲市廛。
謾說昏墊害，欲誇掃除賢。
何曾補日月，空祇留饑年。
區區訟風伯，聊賡退之篇。